Knoppies? Watter knoppies? | Netwerk24
Knoppies? Watter knoppies?
Deur Werner Wippenaar 07 April 2021 11:09
Jy hoef deesdae omtrent nie meer aan geld te vat nie, maar elke keer as jy toilet toe gaan of 'n hyser wil gebruik, moet jy 'n knoppie druk wat al deur honderde mense voor jou gebruik is.
Te oordeel aan nuwe tegnologie wat in Japan – waar anders? – ontwikkel is, kan dit dalk eersdaags iets van die verlede wees om op enige knoppie te druk.
Japan het 'n geskiedenis van toilettegnologie: Jy kan reeds die toilet sitplek verhit, jou bloeddruk meet, jou urine toets of eenvoudig die bak laat skoonmaak met die druk van 'n knoppie.
Volgens Popular Mechanics is Japannese ontwikkelaars nou besig om holografiese knoppies te ontwikkel vir 'n nog meer higiëniese ervaring.
'n Japanse maatskappy genaamd Murakami Corporation, wat spesialiseer in die vervaardiging van truspieëls vir motors, het 'n vennootskap aangegaan met Parity Innovations, 'n digitale onderneming wat holografiese vertoontegnologie ontwikkel. Saam het hulle 'n holografiese beheerpaneel geskep wat in die lug "dryf".
Die Parity Mirror is slim tegnologie wat fyn ligstrale verdeel met behulp van optiese elemente en dan drywende beelde vorm.
Die druk van knoppies kom ook tot 'n einde, maar ons begin eers in die toilet. Foto: Murakami Corporation
Die drywende beelde wat deur 'n Parity Mirror geskep word, kan op elke posisie gesien word, ongeag die rigting en afstand van waar jy daarna kyk.
Volgens Parity skep dit die "illusie van iets wat werklik teenwoordigheid is". Die Parity Mirror word dan gekombineer met infrarooi sensors, wat die teenwoordigheid van 'n vinger kan opspoor sonder dat dit ooit fisiek kontak maak.
Nie net in die toilet nie
Murakami Corporation reken die tegnologie kan in hysers, by enige ingang en by kitsbanke – en natuurlik in openbare toilette – gebruik word.
Moet egter nie verwag om binnekort enige van die holografiese beheerpanele te sien nie, want die Murakami Corporation is van plan om dit eers in 2022 te vervaardig.
Daar is wel reeds in Singapoer 'n hotel met hysers wat reeds met soortgelyke tegnologie toegerus is.